CELEX: 32012H0724(24)
Language: mt
Date: 2012-07-10 00:00:00
Title: Rakkomandazzjoni tal-Kunsill tal- 10 ta' Lulju 2012 dwar il-Programm Nazzjonali ta’ Riforma 2012 ta’ Spanja u li twassal opinjoni tal-Kunsill dwar il-Programm ta’ Stabbiltà ta’ Spanja, 2012-2015

24.7.2012   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 219/81
            
         RAKKOMANDAZZJONI TAL-KUNSILL
   tal-10 ta' Lulju 2012
   dwar il-Programm Nazzjonali ta’ Riforma 2012 ta’ Spanja u li twassal opinjoni tal-Kunsill dwar il-Programm ta’ Stabbiltà ta’ Spanja, 2012-2015
   2012/C 219/24
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 121(2) u 148(4) tiegħu,
   Wara li kkunsidra r-Regolament tal-Kunsill (KE) Nru 1466/97 tas-7 ta’ Lulju 1997 dwar it-tisħiħ tas-sorveljanza ta’ pożizzjonijiet ta’ baġit u s-sorveljanza u l-koordinazzjoni ta’ politika ekonomika (1), u partikolarment l-Artikolu 5(2) tiegħu,
   Wara li kkunsidra r-Regolament (UE) Nru 1176/2011 tal-Parlament Ewropew u tal-Kunsill tas-16 ta’ Novembru 2011 dwar il-prevenzjoni u l-korrezzjoni tal-iżbilanċi makroekonomiċi (2), u b’mod partikolari l-Artikolu 6(1) tiegħu,
   Wara li kkunsidra r-rakkomandazzjonijiet tal-Kummissjoni Ewropea,
   Wara li kkonsidra l-konklużjonijiet tal-Kunsill Ewropew,
   Wara li kkunsidra l-opinjoni tal-Kumitat għall-Impjiegi,
   Wara li ġie kkonsultat il-Kumitat Ekonomiku u Finanzjarju,
   Billi:
   
               (1)
            
            
               Fis-26 ta’ Marzu 2010, il-Kunsill Ewropew qabel mal-proposta tal-Kummissjoni li tvara strateġija ġdida għall-impjiegi u t-tkabbir, Ewropa 2020, imsejsa fuq koordinazzjoni msaħħa tal-politiki ekonomiċi, li tiffoka fuq l-oqsma ewlenin fejn jeħtieġ azzjoni biex tingħata spinta lill-potenzjal tal-Ewropa għat-tkabbir sostenibbli u l-kompetittività.
            
         
               (2)
            
            
               Fit-13 ta’ Lulju 2010, il-Kunsill adotta rakkomandazzjoni dwar il-linji gwida mifruxa għall-politiki ekonomiċi tal-Istati Membri u l-Unjoni (mill-2010 sal-2014) u fil-21 ta’ Ottubru 2010, adotta deċiżjoni dwar il-linji gwida għal-linji politiċi dwar l-impjiegi tal-Istati Membri (3), li flimkien jiffurmaw il-‘linji gwida integrati’. L-Istati Membri ġew mistiedna jqisu l-linji gwida integrati fil-politiki nazzjonali ekonomiċi u dwar l-impjiegi, tagħhom.
            
         
               (3)
            
            
               Fit-12 ta’ Lulju 2011, il-Kunsill adotta rakkomandazzjoni (4) dwar il-Programm Nazzjonali ta’ Riforma ta’ Spanja għall-2011 u ta l-opinjoni tiegħu dwar il-Programm ta’ Stabbiltà aġġornat ta’ Spanja għall-perjodu 2011-2014.
            
         
               (4)
            
            
               Fit-23 ta’ Novembru 2011, il-Kummissjoni adottat it-tieni Stħarriġ Annwali dwar it-Tkabbir, li kien il-bidu tat-tieni Semestru Ewropew ta’ koordinazzjoni integrata u ex ante ta’ politika, imsejjes fuq l-istrateġija Ewropa 2020. Fl-14 ta’ Frar 2012, abbażi tar-Regolament (UE) Nru 1176/2011, il-Kummissjoni adottat ir-Rapport dwar il-Mekkaniżmu ta’ Twissija, li fih hija identifikat lil Spanja bħala wieħed mill-Istati Membri li dwaru kellha titwettaq analiżi fil-fond.
            
         
               (5)
            
            
               Fl-1 ta’ Diċembru 2011, il-Kunsill adotta konklużjonijiet li jappellaw lill-Kumitat tal-Protezzjoni Soċjali, f’kooperazzjoni mal-Kumitat tal-Impjiegi u Kumitati oħra, biex jippreżenta l-fehmiet tiegħu dwar azzjonijiet rakkomandati fiċ-ċiklu ta’ politika Ewropa 2020. Dawn il-fehmiet jagħmlu parti mill-opinjoni tal-Kumitat tal-Impjiegi.
            
         
               (6)
            
            
               Il-Parlament Ewropew kien involut kif dovut fis-Simestru Ewropew, f’konformità mar-Regolament (KE) Nru 1466/97, u, fil-15 ta’ Frar 2012, adotta riżoluzzjoni dwar aspetti soċjali u tal-impjieg fl-Istħarriġ Annwali dwar it-Tkabbir 2012 u riżoluzzjoni dwar il-kontribut għall-Istħarriġ Annwali dwar it-Tkabbir għall-2012.
            
         
               (7)
            
            
               Fit-2 ta’ Marzu 2012, il-Kunsill Ewropew approva l-prijoritajiet għall-iżgurar ta’ stabbiltà finanzjarja, konsolidazzjoni fiskali u azzjoni biex jitrawwem it-tkabbir. Huwa enfasizza l-ħtieġa li titkompla konsolidazzjoni fiskali differenzjata u li tiffavorixxi t-tkabbir, biex l-ekonomija jerġa’ jkollha kundizzjonijiet normali għas-self, biex jiġu promossi t-tkabbir u l-kompetittività, biex jiġu indirizzati l-qgħad u l-konsegwenzi soċjali tal-kriżi, u biex tiġi mmodernizzata l-amministrazzjoni pubblika.
            
         
               (8)
            
            
               Fit-2 ta’ Marzu 2012, il-Kunsill Ewropew stieden ukoll lill-Istati Membri parteċipi fil-Patt Euro Plus biex jinkludu impenji ulterjuri dwar għadd żgħir ta’ riformi essenzjali, f’waqthom u li jistgħu jitkejlu biex jinkisbu l-għanijiet tal-Patt.
            
         
               (9)
            
            
               Fit-30 ta’ April 2012, Spanja ssottomettiet il-Programm ta’ Stabbiltà tagħha li jkopri l-perjodu 2012-2015 u l-Programm Nazzjonali ta’ Riforma tagħha għall-2012. Sabiex jitqiesu l-konnotazzjonijiet bejniethom, iż-żewġ Programmi ġew ivvalutati fl-istess waqt. Il-Kummissjoni vvalutat ukoll, f’analiżi fil-fond f’konformità mal-Artikolu 5 tar-Regolament (UE) Nru 1176/2011, jekk Spanja hijiex affettwata mill-iżbilanċi makroekonomiċi. Il-Kummissjoni kkonkludiet fl-analiżi fil-fond tagħha li Spanja qed tesperjenza żbilanċi, li mhumiex eċċessivi, iżda li jeħtieġ li jiġu indirizzati b’urġenza.
            
         
               (10)
            
            
               Abbażi tal-valutazzjoni tal-Programm ta’ Stabblità skont l-Artikolu 5(1) tar-Regolament (KE) Nru 1466/97, il-Kunsill huwa tal-opinjoni li x-xenarju makroekonomiku li jirfed il-projezzjonijiet baġitarji fil-Programm huwa plawsibbli għas-snin 2012 u ottimist għas-snin ta’ wara. It-tbassir tas-servizzi tal-Kummissjoni tar-rebbiegħa tal-2012 ipprojetat tkabbir tal-PDG li jilħaq – 1,8 % fl-2012 u – 0,3 % fl-2013, meta mqabbel ma’ – 1,7 % u 0,2 %, rispettivament, fil-Programm ta’ Stabblità. B’konformità mal-proċedura ta’ defiċit eċċessiv (PDE), l-għan tal-istrateġija baġitarja spjegata fil-programm hu li d-defiċit tal-gvern ġenerali jinġieb inqas minn 3 % tal-valur ta’ referenza tal-PDG sal-2013, prinċipalment permezz ta’ restrizzjoni fin-nefqa, iżda wkoll permezz ta’ miżuri li jżidu d-dħul. Abbażi tal-bilanċ strutturali tal-baġit (ikkalkulat mill-ġdid) (5), it-titjib medju annwali tal-bilanċ strutturali ppjanat fil-Programm ta’ Stabblità huwa ta’ 2,6 % tal-PDG għall-2011-2013, iktar mill-isforz fiskali ta’ iktar minn 1,5 % tal-PDG fuq medja tul il-perjodu 2010-2013 li kien rakkomandat taħt il-PDE. Wara l-korrezzjoni tad-defiċit eċċessiv, il- Programm ta’ Stabblità jikkonferma l-objettiv baġitarju għal terminu medju (OTM) ta’ pożizzjoni baġitarja bbilanċjata f’termini strutturali, li kważi jkun intlaħaq sal-2015 b’defiċit baġitarju strutturali ta’ 0,2 % tal-PDG. L-OTM jirrifletti adegwatament ir-rekwiżiti tal-Patt ta’ Stabbiltà u Tkabbir. Ir-ritmu tal-aġġustament f’termini strutturali previst fl-2012-2013 jirrappreżenta progress suffiċjenti lejn l-MTO u r-rata ta’ tkabbir tan-nefqa tal-gvern, li jqis il-miżuri diskrezzjonali ta’ dħul, huwa konformi mal-valur referenzjarju tan-nefqa tal-Patt ta’ Stabbiltà u Tkabbir.
               Il- Programm ta’ Stabblità jipprojetta li l-proporzjoni tad-dejn tal-gvern se jilħaq l-ogħla punt tiegħu fl-2013 u imbagħad jibda jonqos wara. Fl-2014 u l-2015 Spanja se tkun f’perjodu tranżitorju u pjanijiet ippreżentati fil- Programm ta’ Stabblità jiżguraw progress suffiċjenti lejn konformità mat-tnaqqis fil-valur referenzjarju tad-dejn tal-Patt ta’ Stabbiltà u Tkabbir. Il-mogħdijiet ta’ aġġustament ta’ defiċit u dejn huma suġġetti għal riskji negattivi importanti.
               L-iżviluppi makroekonomiċi jistgħu jirriżultaw inqas favorevoli milli mistennija. Barra minn hekk, il-miżuri mhumiex suffiċjentement spjegati mill-2013 ’il quddiem. Konformità baġitarja minn gvernijiet reġjonali, meta titqies il-prestazzjoni dgħajfa tagħhom fil-passat reċenti, sensittività akbar ta’ dħul għall-aġġustament strutturali li għaddej bħalissa, l-impatt inċert tal-amnestija fiskali fuq id-dħul u operazzjonijiet ta’ salvataġġ finanzjarju ulterjuri potenzjali, ukoll jippreżentaw riskji għall-istrateġija baġitarja. Kull impatt ta’ dawn l-operazzjonijiet ta’ salvataġġ finanzjarju fuq id-defiċit ikunu ta’ darba. Infurzar strett tal-Liġi tal-Istabbiltà Baġitarja u l-adozzjoni ta’ miżuri fiskali b’saħħithom fil-livell reġjonali jistgħu jtaffu r-riskji ta’ telf fil-livell reġjonali. Minħabba n-natura deċentralizzata tal-finanzi pubbliċi ta’ Spanja, huwa essenzjali li jkun hemm qafas fiskali u istituzzjonali b’saħħtu. Il-Kunsill laqa’ l-intenzjoni tal-Kummissjoni li tippreżenta, fil-ġimgħat li ġejjin, valutazzjoni bir-reqqa tal-implimentazzjoni tar-rakkomandazzjoni tal-Kunsill dwar il-korrezzjoni tad-defiċit eċċessiv, filwaqt li tieħu inkonsiderazzjoni l-baġit multiannwali għall-2013-2014.
            
         
               (11)
            
            
               Fl-2011, Spanja adottat riforma tal-pensjonijiet li huwa pass sinifikanti lejn it-tisħiħ tas-sostenibbiltà fit-tul tal-finanzi pubbliċi. Madankollu, id-deterjorament fil-prospetti ekonomiċi fi Spanja qed jillimita l-impatt tar-riforma fuq in-nefqa pubblika projettata relatata mal-età. Barra minn hekk, ir-riforma għadha teħtieġ tiġi kkumplementata b’miżuri konkreti biex tirfed l-Istrateġija Globali tal-Impjiegi għal Ħaddiema Ikbar fl-Età għall-2012-2014.
            
         
               (12)
            
            
               Filwaqt li l-proporzjon tat-taxxa għall-PDG fi Spanja huwa fost l-iktar baxxi fl-UE, l-effiċjenza tas-sistema tat-taxxa tista’ titjieb billi jiżdied is-sehem ta’ taxxi indiretti li jiffavorixxu aktar it-tkabbir. B’mod partikolari, hemm lok għat-tkabbir tal-bażi għat-taxxa tal-VAT permezz ta’ reviżjoni tal-applikazzjoni wiesgħa ta’ eżenzjonijiet u ta’ rati mnaqqsa. Is-sistema tat-taxxa Spanjola fiha wkoll tendenza favur min ikollu dejn u favur ix-xiri ta’ residenzi meta mqabbla mal-kiri, u dan permezz tal-faċilità ta’ tnaqqis tal-imgħaxijiet fuq l-ipoteki.
            
         
               (13)
            
            
               Spanja għamlet progress konsiderevoli fir-rigward tar-ristrutturar tas-settur finanzjarju tagħha. Jeħtieġ li r-ristrutturar ikompli biex jiġi żgurat li kwalunkwe bank mhux vijabbli jiġi xolt u li l-banek vijabbli jaslu jissodisfaw il-funzjoni tagħhom bħala provvedituri ta’ kreditu għall-ekonomija reali, b’mod sostenibbli u mingħajr tfixkil bla ħtieġa għall-kompetizzjoni. Minħabba li ddgħajfu l-prospetti makroekonomiċi, jista’ jkun meħtieġ aktar tisħiħ tal-bażi kapitali tal-banek.
            
         
               (14)
            
            
               Fi Frar 2012, il-Gvern adotta riforma komprensiva tas-sistema tal-protezzjoni tal-impjiegi u ta’ negozjar kollettiv sabiex jindirizza l-livell għoli ta’ qgħad u s-segmentazzjoni qawwija fis-suq tax-xogħol. Jeħtieġ li jiġu segwiti l-effetti, b’mod partikolari fir-rigward tal-iżviluppi tal-pagi u tat-tnaqqis tas-segmentazzjoni. Sabiex jiġu indirizzati bis-sħiħ l-isfidi, din ir-riforma teħtieġ tiġi kkumplimentata b’reviżjoni iktar sostanzjali tal-politiki attivi fis-suq tax-xogħol għal titjib fl-impjegabbiltà u t-tqabbil tax-xogħlijiet.
            
         
               (15)
            
            
               Biex jiġi indirizzat il-livell għoli ta’ qgħad fost iż-żgħażagħ, il-pjan ta’ azzjoni dwar iż-żgħażagħ għandu jiġi implimentat mingħajr dewmien, inkluż għal kuntratti ta’ apprentistat u taħriġ. Għalkemm Spanja ħadet miżuri biex tiġġieled kontra t-tluq bikri mill-iskola, ir-rata għadha għolja u taħbi differenzi sinifikanti bejn ir-reġjuni.
            
         
               (16)
            
            
               Il-faqar żdied, b’1 miljun persuna li jinsabu fir-riskju fl-2010 u l-faqar fost it-tfal jinsab f’livell għoli allarmanti ta’ 26,2 %. Ir-rata tal-faqar fost il-persuni f’impjieg għall-ħaddiema temporanji hija iktar mid-doppju ta’ dik għall-ħaddiema permanenti.
            
         
               (17)
            
            
               Is-servizzi professjonali fi Spanja għadhom protetti mill-kompetizzjoni. Ir-riforma tas-servizzi professjonali tista’ żżid il-potenzjal tal-PDG minħabba li dawn jikkostitwixxu kontribut ewlieni għal setturi oħra tal-ekonomija. Attenzjoni partikolari għandha tingħata biex jiġu eliminati ostakli mhux ġustifikati u sproporzjonati għal xi professjonijiet regolati ħafna, (pereżempju, l-inġiniera, in-nutari, l-aġenti li jirreġistraw il-proprjetà, rappreżentanti legali). Barra minn hekk, fi Spanja hemm l-aktar dewmien fl-Unjoni biex wieħed jikseb liċenzja għan-negozju. Nuqqas ta’ koordinazzjoni bejn l-amministrazzjonijiet lokali, reġjonali u nazzjonali pproduċa proliferazzjoni ta’ regolamenti, kultant b’duplikazzjoni, u segmentazzjoni tas-suq intern ta’ Spanja. L-aġġustament ta’ żbilanċi esterni kbar jeħtieġ l-iffaċilitar ta’ attivitajiet ta’ esportazzjoni. Spanja qed tiffaċċja wkoll sfidi multipli u kumplessi fis-settur tal-enerġija li huma ta’ impediment serju għall-funzjonament effettiv tas-swieq tal-prodotti u tas-servizzi.
            
         
               (18)
            
            
               Spanja ħadet għadd ta’ impenji fil-Patt Euro Plus. Dawn l-impenji, u l-implimentazzjoni tal-impenji ppreżentati fl-2011, jirrigwardaw it-trawwim tal-impjiegi, it-titjib tal-kompetittività, u t-titjib tas-sostenibbiltà tal-finanzi pubbliċi u t-tisħiħ tal-istabbiltà finanzjarja. Il-Kummissjoni evalwat l-implimentazzjoni tal-impenji tal-Patt Euro Plus u l-qagħda ġenerali tal-implimentazzjoni hija parzjali. Fir-rakkomandazzjonijiet ġew ikkunsidrati r-riżultati ta’ din il-valutazzjoni.
            
         
               (19)
            
            
               Fil-kuntest tas-Semestru Ewropew, il-Kummissjoni wettqet analiżi komprensiva tal-politika ekonomika ta’ Spanja. Hija vvalutat il-Programm ta’ Stabbiltà u l-Programm Nazzjonali ta’ Riforma, u ppreżentat analiżi fil-fond. Mhux biss qieset ir-rilevanza tagħhom għall-politika sostenibbli fiskali u soċjoekonomika fi Spanja imma wkoll lejn kemm jikkonformaw mar-regoli u l-gwida tal-UE, fid-dawl tal-ħtieġa tat-tisħiħ tal-governanza ekonomika kumplessiva tal-Unjoni billi jiġi pprovdut kontribut fil-livell tal-UE għad-deċiżjonijiet nazzjonali futuri. Ir-rakkomandazzjonijiet tagħha skont is-Semestru Ewropew huma riflessi fir-Rakkomandazzjonijiet (1) sa (8) hawn taħt.
            
         
               (20)
            
            
               Fid-dawl ta’ din il-valutazzjoni, il-Kunsill eżamina l-Programm ta’ Stabblità, u l-opinjoni tiegħu (6) hija riflessa b’mod partikolari fir-rakkomandazzjoni (1) hawn taħt.
            
         
               (21)
            
            
               Fid-dawl tar-riżultati tal-analiżi fil-fond tal-Kummissjoni u ta’ din il-valutazzjoni, il-Kunsill eżamina l-Programm Nazzjonali ta’ Riforma u l-Programm ta’ Stabblità. Ir-rakkomandazzjonijiet tiegħu skont l-Artikolu 6 tar-Regolament (UE) Nru 1176/2011 huma riflessi fir-rakkomandazzjonijiet (1), (3), (4), (5) u (8) aktar ‘l isfel,
            
         B’DAN JIRRAKKOMANDA li Spanja tieħu azzjoni fil-perjodu 2012-2013 biex:
   
               1.
            
            
               Twassal sforz fiskali strutturali annwali medju ta’ aktar minn 1,5 % tal-PDG tul il-perjodu 2010-2013 kif meħtieġ mir-rakkomandazzjoni tal-Kunsill skont il-PDE permezz ta’ implimentazzjoni tal-miżuri adottati fil-baġit 2012 u tal-adozzjoni ta’ baġit multiannwali għall-2013-2014 sal-aħħar ta’ Lulju 2012. Tadotta u timplimenta miżuri fil-livell reġjonali skont il-pjanijiet approvati ta’ bbilanċjar mill-ġdid u tapplika b’mod strett id-dispożizzjonijiet ġodda tal-Liġi tal-Istabbiltà Baġitarja fir-rigward tat-trasparenza u l-kontroll tal-eżekuzzjoni tal-baġit u tkompli ttejjeb il-puntwalità u l-preċiżjoni ta’ rappurtar baġitarju fil-livelli kollha tal-gvern. Tistabbilixxi istituzzjoni fiskali indipendenti biex tipprovdi analiżi, pariri u tiġi mmonitorjata l-politika fiskali. Timplimenta riformi fis-settur pubbliku biex titjieb l-effiċjenza u l-kwalità tan-nefqa pubblika fil-livelli kollha tal-gvern.
            
         
               2.
            
            
               Tiżgura li l-età tal-irtirar qed titla’ skont l-istennija tal-għomor meta jiġi rregolat il-fattur ta’ sostenibbiltà previst fir-riforma reċenti dwar il-pensjonijiet u tirfed l-Istrateġija Globali għall-Impjiegi għall-Ħaddiema Akbar fl-Età b’miżuri konkreti biex jiġi żviluppat ulterjorment it-tagħlim tul il-ħajja, jitjiebu l-kundizzjonijiet tal-impjiegi u titrawwem l-inkorporazzjoni mill-ġdid ta’ dan il-grupp fis-suq tal-impjiegi.
            
         
               3.
            
            
               Tintroduċi sistema ta’ tassazzjoni konsistenti mal-isforzi ta’ konsolidazzjoni fiskali u tagħti sostenn ikbar għat-tkabbir, inkluż li torjenta t-tassazzjoni minn fuq ix-xogħol lejn il-konsum u l-ambjent. B’mod partikolari, tindirizza l-proporzjon baxx ta’ dħul mill-VAT billi tkabbar il-bażi għat-taxxa għall-VAT. Tiżgura inqas tendenzi kkaġunati mit-taxxa lejn minn għandu d-dejn u min huwa sid tad-dar (minflok min jikri).
            
         
               4.
            
            
               Timplementa r-riforma tas-settur finanzjarju, b’mod partikolari tikkumplementa r-ristrutturar tas-settur bankarju li għaddej bħalissa billi tindirizza s-sitwazzjoni ta’ istituzzjonijiet dgħajfa li għad fadal, u tressaq strateġija komprensiva biex tindirizza effettivament l-assi ta’ legati fuq il-karti tal-bilanċ tal-banek, u tiddefinixxi pożizzjoni ċara dwar il-finanzjament u l-użu ta’ faċilitajiet ta’ salvagwardja.
            
         
               5.
            
            
               Timplimenta r-riformi fis-suq tal-impjieg u tieħu miżuri addizzjonali biex iżżid l-effettività tal-politiki attivi fis-suq tax-xogħol billi ttejjeb l-immirar tagħhom, billi żżid l-użu ta’ servizzi ta’ taħriġ, ta’ pariri u ta’ tqabbil ta’ xogħlijiet, billi ssaħħaħ ir-rabtiet tagħhom ma’ politiki passivi, u billi ssaħħaħ il-koordinazzjoni bejn is-servizzi pubbliċi ta’ impjieg nazzjonali u reġjonali, inkluż il-qsim ta’ informazzjoni dwar postijiet vakanti ta’ impjieg.
            
         
               6.
            
            
               Tirrevedi l-prijoritajiet ta’ nfiq u talloka mill-ġdid fondi biex tappoġġja aċċess għall-finanzi għall-impriżi żgħar u ta’ daqs medju (SMEs), ir-riċerka u l-innovazzjoni. Timplimenta l-Pjan ta’ Azzjoni għaż-Żgħażagħ, b’mod partikolari fir-rigward tal-kwalità u tar-relevanza tat-taħriġ vokazzjonali u tal-edukazzjoni fis-suq tax-xogħol, u ssaħħaħ l-isforzi biex jitnaqqas it-tluq bikri mill-iskola u żżid il-parteċipazzjoni fl-edukazzjoni vokazzjonali u fit-taħriġ vokazzjonali permezz ta’ miżuri ta’ prevenzjoni, ta’ intervent u ta’ kumpens.
            
         
               7.
            
            
               Ittejjeb l-impjegabbiltà tal-gruppi vulnerabbli, ikkumbinati ma’ servizzi effettivi ta’ appoġġ għat-tfal u l-familji sabiex titjieb is-sitwazzjoni tal-persuni li jinsabu f’riskju tal-faqar u/jew tal-esklużjoni soċjali, u konsegwentement biex jinkiseb il-benessri tat-tfal.
            
         
               8.
            
            
               Tieħu miżuri addizzjonali biex tiftaħ is-servizzi professjonali, inkluż il-professjonijiet regolati ħafna, tnaqqas id-dewmien fl-istennija għal ħruġ ta’ liċenzji tan-negozju u telimina l-ostakli għan-negozju li jirriżultaw minn irduppjar u regolmenti multipli minn livelli differenti tal-gvern. Tlesti l-interkonnessjonijiet tal-elettriku u tal-gass ma’ pajjiżi ġirien u tindirizza d-defiċit fit-tariffi tal-elettriku b’mod komprensiv, b’mod partikolari billi ttejjeb l-effiċjenza fil-kosteffiċjenza tal-katina tal-provvista tal-elettriku.
            
         
      Magħmul fi Brussell, l-10 Lulju 2012.
      
         
            Għall-Kunsill
         
         
            Il-President
         
         V. SHIARLY
      
   
   
      (1)  ĠU L 209, 2.8.1997, p. 1.
   
      (2)  ĠU L 306, 23.11.2011, p. 25.
   
      (3)  Miżmuma għall-2012 bid-Deċiżjoni tal-Kunsill 2012/238/UE tas-26 ta’ April 2012 dwar linji gwida għal-linji politiċi tal-Istati Membri dwar l-impjiegi (ĠU L 119, 4.5.2012, p. 47).
   
      (4)  ĠU C 212, 19.7.2011, p. 1.
   
      (5)  Bilanċ aġġustat ċiklikament, nett minn miżuri ta’ darba u temporanji, ikkalkulat mill-ġdid mis-servizzi tal-Kummissjoni fuq il-bażi tat-tagħrif ipprovdut f’dan il-programm, permezz tal-użu tal-metodoloġija komunament maqbula.
   
      (6)  Skont l-Artikolu 5(2) tar-Regolament (KE) Nru 1466/97.